**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: kerecsendph @ chello.hu**

***J e g y z ő k ö n y v***

***Kerecsend Község Önkormányzata képviselő-testületének
2020. szeptember 24-i közmeghallgatásáról***

*A jegyzőkönyv 1-13. közötti számozott oldalt tartalmaz.*

**J E G Y Z Ő K Ö N Y V**

Készült: 2020. szeptember 24-én Kerecsend Község Önkormányzata Képviselő-testületének Közmeghallgatásán a Közösségi Házban (Kerecsend, Fő u. 55.)

***Jelen vannak:***

Sári László Polgármester

Kiss Sándor címzetes főjegyző

Suha József alpolgármester

 Prokaj Milán képviselő

Békési Gyula képviselő

 Nagy Ferenc képviselő

***Igazoltan van távol:***

 Forgácsné Román Rita alpolgármester

Burai József képviselő

***Meghívottként jelent meg:***

Elekné Román Katalin – Világítani Fogok Egyesület vezetője

***Továbbá:*** 10 fő helyi lakos

**Sári László polgármester:**

Nagy-nagy tisztelettel köszönök minden érdeklődőt a ma megrendezett közmeghallgatáson. Általában az év elején szoktuk ezt az eseményt megtartani, most azonban az idei évben, mint oly sok mást is az életben a korona vírus megjelenése hazánkban átírta ezt is, és a Kormány által kihirdetett vészhelyzet illetve a bevezetett különleges jogrend és a biztonsági intézkedések okán nem lehetett a közmeghallgatást a tervezett időpontban megtartani. A mai nap menete: egy nagyon rövid tájékoztatást adnék, a 2019-es évről, arról, hogy mi is történt 2019-ben. Tavaszról lett áttolva erre az időpontra. és nyilván az aktuális dolgokról is szólnék egy pár szót, illetve ezt követően Elekné Román Kata adna egy rövid tájékoztatást az itt megjelent kedves érdeklődőknek. arról a programról, amit az ő általuk vezetett egyesület fog bevezetni a településen. Ez a Felzárkózó Települések hosszú távú programja, erről majd bővebben ő fog szólni, és azt követően lehet majd kérdéseket föltenni, és nyilván amire tudunk azonnal, amire nem, arra egy-két napon belül írásban válaszolunk.

*(Megtartja a tájékoztatóját, a tájékoztató mellékelve a jegyzőkönyvhöz)*

**Sári László polgármester**

Én röviden ennyit gondoltam, és ha lehet, átadnám a szót Katának, és ha megtartja a tájékoztatóját, utána megkérem, maradjon is itt, mert gondolom lesznek majd kérdések hozzá is, hozzám is, és ezekre megpróbálunk naprakészen válaszolni.

**Elekné Román Kata – Világítani Fogok Egyesület vezetője**

Ennek a programnak az az előzménye, hogy a Központi Statisztikai Hivatal vizsgálatai szerint, Magyarországon 300 olyan település van, amit leszakadó településnek lehet tekinteni, és sajnos ezek közé a települések közé tartozik a mi falunk, Kerecsend is. Erre dolgoztak ki a Belügyminisztériumban a Máltai Szeretet Szolgálat tapasztalataira építve egy úgynevezett Felzárkózó Települések programot, ami valójában egy kísérleti jellegű program. Ennek az első évén volt túl az első harminc település, amikor Kerecsend bekerült ennek a programnak a második körébe. Ebben a pillanatban 67 település van már jelen ebben a programban, és az egyes településeken a programot egyházi vagy civil szervezetek valósítják meg. Az, hogy Kerecsenden a Világítani Fogok Egyesület lett ennek a programnak a gazdája, a kormánybiztos választása nyomán volt így. Ő korábban látott dolgokat a mi munkánkból és ennek alapján keresett meg bennünket. Őszintén szólva elég nehéz volt igent mondani, mert a feladat nagyon nagy, szerteágazó és a ráfordítható pénz eléggé szerény, mindamellett pedig ez egy kísérleti program, melynek egyes lépéseit a folyamatban dolgozzuk ki. A program szakmai alapját a Máltai Jelenlét program adja és az ő tapasztalataik alapján immár 16 beavatkozási terület jelent meg. Ebben benne van a köztisztaság, a rágcsáló irtás, az egészségügyi szolgálatok megsegítése, különösképpen a védőnői szolgálat támogatása, a nullától hároméves korig terjedő életkorban a gyerekek mellett a családok nyomon követése, megsegítése. Ez egy kiegészítő eleme lesz majd ennek a programnak. Benne van munkahelyteremtés, a korai iskolaelhagyás vizsgálata, drogprevenció, tehát azok a területek jellemzően, amik egy-egy települést leszakadó településsé tehetnek. Kerecsendnek, a Központi Statisztikai Hivatal vizsgálata és megállapítása szerint három szegregátuma van: a Dankó – Pacsirta út, a Pataki út és vidéke, illetve a Petőfi útnak a vége. Ennek a programnak a lényege az, hogy nem központi direktívák alapján dolgozik, hanem a helyi szükségletekhez igazodva próbál meg előrejutni. Éppen ezért a programnak az első szakasza arról szól, hogy egy intézményi felmérés és egy nagyon komoly lakossági felmérés után állítjuk össze azt a cselekvési tervet, ami az első évre vonatkozik és az első év tapasztalatai alapján a következőt, és a következőt. Minden helyen ahol ez a program elindult, két- három területtel foglalkoztak az elején, ami a legégetőbbnek tűnt, és aztán ahogy haladnak előre a programban, látszik, hogy új és új területeket tudnak bekapcsolni. Kerecsenden 106 háztartást kell majd megszondáznunk, két hónapunk van ennek a felmérésnek az elvégzésére, egy-egy családra 2 -2,5 -3 órát kell szánnunk ahhoz, hogy igazán mélyen tudjuk ezeket az interjúkat elkészíteni. Háromszintű diagnózist kérnek tőlünk, most szeptember 30-án egy előzetes diagnózist kell leadnunk, október 30-án az intézményi diagnózist, és januárban pedig a teljes települési diagnózist, a beszélgetések, vizsgálatok, felmérések alapján. Az egyesületünk nagyon szeretné ezt a felmérést, beszélgetést, együttműködést kibővíteni a képviselő-testületre, a kisebbségi önkormányzatokra is és a civil szervezetekre is, mert azt gondoljuk, hogy több szem többet lát, és ha ebben a faluban valamit csinálni szeretnénk akkor az jó volna, ha sokak egyetértésével találkozna. Az elmúlt két hétben volt egy szakmai továbbképzés, ami nagyon érdekes volt, mert ott a 16 beavatkozási területtel egy ilyen kreatív játékon minden településnek meg kellett csinálni a maga indulási pontját, és azt a jelenlevő hatvanvalahány személy megvitatta, jóváhagyta, vagy nem hagyta jóvá. Kerecsendre mi egy olyan indulást jeleztünk, hogy a szeméttel szeretnénk kezdeni ezt a történetet, a faluban fölhalmozott depók és az udvaron felhalmozott szemét mennyiséggel, amit még rágcsáló irtással folytatnánk. Az egészségügyi szolgálat lenne a következő lépés. Hát ott ez elég nagy sikert aratott – reálisnak gondolták – meglátjuk majd a felmérések mit mutatnak és valóban így induljunk –e el. Egyébként a mi terveink és reményeink között szerepel az, hogy az egészségügyi szolgálat megsegítésében talán heti egy alkalommal tudjunk hozni gyerekorvost a faluba, mert az fájón hiányzik. Ugye tizenegynéhány éve MSZSZ sincs, ami ugye a régi mozgó szakszolgálat volt, ami ugye azt jelentette, hogy legalább havonta egyszer van gyerek szakorvosi vizsgálat, ugye ez most csak a gyerekházban van, de az sem teljes jogú, mert receptet írhat a doktor úr, de beutalót nem. Tehát olyan gyerekorvosi szolgálatot szeretnénk, melynek a törvényes kereteit meg tudjuk teremteni, legalább hetente egyszer beutalási és receptírási joggal működik, ebben az önkormányzattal szeretnénk majd együttműködni. Egyébként maga a történet úgy néz ki, hogy településcsoportokban dolgozunk, és az pénz, amit mi a diagnózis alapján helyben elkölthetünk, egy közös kalapba lett téve. Tehát, amikor mi azt mondjuk, hogy a szemét eltakarításra szeretnénk kérni kétmillió forintot – ez legyen egy példa – akkor erre egy részletes igény- és költségvetési tervet kell benyújtanunk a település csoportba és annak a hat településnek a képviselője fog szavazni róla, akik a közös kassza fölött rendelkeznek. Ez egy nagyon érdekes történet, most láttuk Ságújfaluban – ami tőlünk távol eső, de egy településcsoportban vagyunk - hogy hogyan működik ez a dolog. Az az előnye megvan, hogy minden településnek megvan egy-egy problémakezelésre ilyen-olyan gyakorlata, és amikor egy-egy költségvetési igényt megvitatunk, akkor találkozunk azzal, hogy ki hogyan oldotta meg, hogy milyen jobb ötlete van, indokolt vagy nem indokolt az, amit mi rá szeretnénk erre költeni, és egy elég erős és kreatív kontroll alatt fogunk működni ebben a tekintetben. Egy év alatt kellene majd felállítanunk egy Jelenlét pontot, ahol fogadjuk a hozzánk érkező rászorulókat, de az életünk egy jó része a terepen fog telni, tehát nagyon sokat leszünk kint, házaknál, családoknál. Amit én most reálisnak látok és elindult ennek is a fölállítása, diagnózistól függetlenül, mert a saját tapasztalataink is erősen igazolják, hogy a településen a családjainak jelentős része el van adósodva. Eezek az adóságok nagyon nehezen átláthatók és nagyon nehezen kezelhetők. Tehát az már elindult, hogy egy adóság tanácsadó szolgálatot fel tudjunk állítani, ami talán reményeink szerint, talán heti egy alkalommal felkereshető lesz és nagyon-nagyon szeretném azt remélni, hogy – persze az eleje a tűzoltás lesz – egy idő után, már úgy mennek majd tanácsot kérni, mielőtt felvennék a hiteleket. Ez nagyon sokat segítene, ha jó konstrukcióval vennék fel, ha fel kell venni, annak a következményeivel számolni lehet, mert nagyon sok ingatlan van megterhelve és nagyon sok család van BAR listán. Úgyhogy, ezek azok a fontos pontok, amiket látunk most, és az összes többi pedig majd a diagnózis felállítása után fog kiderülni. Én azt szeretném kérni mindenkitől, hogy együttműködésével, kritikájával, jótanácsával segítse ezt a munkát. Ez nem egy borzasztóan nagy volumenű dolog az elején, de legalább nyolc évet előre látni remélünk, tehát hogy ez a program várhatóan nyolc évig futni fog, az legalább valamiféle folyamatosságot fog biztosítani és egyébként ezt gondolom, hogy az önkormányzattal és minden intézménnyel jó együttműködésben, a hiányterületeket megtalálva az a kevés pénz is sokat segíthet, amit mi ide tudunk hozni. Köszönöm szépen.

**Sári László – polgármester**

Tisztelettel kérdezem, van-e irányomba, Kata irányába kérdés, felvetés, hozzászólás a képviselő-társaim, vagy a jelenlévők részéről?

**Román István – helyi lakos**

Tisztelettel köszöntök én is mindenkit, aki részt vesz ezen a kicsire sikeredett közmeghallgatáson, úgy személyekre gondolok. Azt tudni kell, hogy én majdnem minden nyilvános testületi ülésen itt vagyok, látom a képviselőknek a munkáját, ki mit csinál, így hát most nagyon hiányolom azt, hogy például az alpolgármester asszony nincs itt és nincs itt egy képviselő. Úgy gondolom, hogy azért illene megtisztelni. Elképzelhető, hogy van olyan problémájuk vagy valami más, ami alapján most nem tudnak részt venni, de én úgy gondolom, hogy időbe meg lett hirdetve és jó lenne, ha itt lettek volna, hiszen valószínűleg kaphatnak kérdéseket. Ugye azzal kezdeném, hogy a képviselő-testület megalakult 2019 októberében. Én itt voltam akkor is, amikor megalakult a képviselő-testület. Azt tudni kell egyébként, hogy amikor a testület elfogad egy költségvetést, mondjuk egy 2020-as költségvetést elfogadta, akkor azt egy évre fogadta el, most ezt azért mondom, mert 2019-re mi is elfogadtunk egy költségvetést és ugye valamikor januárban Nagy Ferenc képviselő úr is felvetette azt a kérdést, hogy nem kaphatnánk-e meg visszamenőleg a képviselői tiszteletdíjat. Jegyző úrnak az volt a válasza, hogy nem jár. Nem így hangzott el testületi ülésen, hogy nem jár. Na már most mi egy évre határoztuk meg a költségvetésünket, abban egy évre, 2019-re lett meghatározva a képviselői tiszteletdíj. Úgy gondolom, a képviselőket megillette volna a képviselői tiszteletdíj, ahogy Nagy Ferenc képviselő mondta. Továbbá egy képviselő- testületi ülésen felvetődött egy alkalommal Prokaj Milán képviselő terjesztette be - ha jól emlékszem - a kérelmet, hogy a képviselő-testületi ülések közvetítve lennének a lakosság felé, ezt már csak azért is jónak tartom, mert nagyon sokan vannak olyanok – köztük én is – akik szeretnék karosszékből nézni a közvetítést. A képviselő-testület simán lesöpörte az asztalról, mert akit érdekel, az eljön. Itt a példa rá, mennyien jöttek el a közmeghallgatásra is. Nyilvánossá kellene tenni az üléseket, hogy mindenki tudomást szerezzen róla, hogy hány képviselő van jelen az ülésen és mik a hozzászólások. Sajnos nekem az a meglátásom a hozzászólásokkal kapcsolatban, hogy a képviselők részéről egyes napirendi pontban nem látok aktivitást. Azt el tudom képzelni egyébként, miért szavazta le a képviselő-testület, hogy ne legyen nyilvános, mert akkor kiderülne, hogy itt igenis vannak olyan dolgok, amiket igenis szóvá kell, hogy tegyek, példaként gondolok a tájház megvásárlása. Én úgy gondolom, hogy ha egy személyt megválasztanak képviselőnek, az ne azon gondolkozzon már, hogy anyagilag hogyan tudja gyarapítani azt, amivel ő esetleg rendelkezik.

**Sári László – polgármester**

Bocsánat, milyen tájházra gondol?

**Román István – helyi lakos**

A német nemzetiségi tájházra a Demjéni úton.

**Kiss Sándor – címzetes főjegyző**

Bocsánat, nincs megvásárolva semmi.

**Román István – helyi lakos**

Igen, nincs megvásárolva valóban, de a hely adott és a nejem kapott alpolgármester asszonytól egy üzenetet, hogy tulajdonképpen csak 1.300.000 Ft-ot nyertek a pályázaton ahhoz, hogy ott tájház alakuljon. Erről ennyit szerettem volna. Aztán polgármester úr említette azt, hogy mennyi pályázat érkezett Kerecsendre, és tulajdonképpen ellentmondott polgármester úr annak, mint 2017-ben, ellenem itt egy szép kis társaság összejött és polgármester úr - mivel én így viselkedtem - nem szerette volna, ha emiatt kevesebb pályázat érkezik Kerecsendre. Úgy látszik ez nem jött be polgármester úrnak, mivel elég szépen nyert Kerecsend a pályázatokon. Aztán itt van az, hogy 2019 májusában-júniusában a testületi ülésen bocsánatot kértem a jegyző úrtól, biztos emlékszik rá jegyző úr? Igaz már előtte is megtettem egy másik testületi ülésen, akkor érdekes módon egy személy olyan dolgokat terjesztett el rólam, ami nem fedi a valóságot. Én akkor mondtam is a testületi ülésen, hogy legyen szíves álljon már fel az a személy, aki engem ilyennel megvádolt, hogy én nem kértem bocsánatot. Békési Gyula képviselő úr most itt van, most felállhat és a szemembe mondhatja, hogy tulajdonképpen hogy történt ez az eset.

**Békési Gyula – képviselő**

Én nem akarok ezzel már foglalkozni, elmúlt. Ne személyeskedjünk.

**Román István - helyi lakos**

Te személyeskedtél akkor. Arról nem is beszélve, hogy ha személyeskedésnek veszi valaki, akkor vegye személyeskedésnek, nem érdekel, jogom van elmondani. Jogom van azt is elmondani, hogy polgármester úr, emlékszel-e te 2019. augusztus 20.-án este mikor megálltál az egyik benzinkútnál? Nem biztos, hogy emlékszel rá, nem mondom mi volt, de visszautasítom azt, amit mondtál, majd ha akarod, esetleg négyszemközt megbeszélhetjük.

**Sári László – polgármester**

Személyesen mondtam? Neked mondtam?

**Román István – helyi lakos**

Nem nekem mondtad, többek előtt mondtad, én nem voltam ott.

**Sári László – polgármester**

Akkor biztos, hogy mondtam?

**Román István – helyi lakos**

Majd kiderül! Na most ugye még azt hozzátéve az önkormányzat dolgával kapcsolatban, polgármester úr én hozzád intéztem egy beadványt, ami egy méltatlansági eljárás, amit nem csináltál meg, hiszen törvény írja elő, hogy azt neked kötelességed megcsinálni. Azt te miért nem csináltad meg?

**Sári László – polgármester**

Néha mind a ketten rákényszerülünk arra, hogy nem hozzáértőként jogászkodjunk, te is kérsz tanácsot valakitől, nekem is megvan ez a lehetőségem. Akitől én tanácsot kértem azt mondta, hogy nem feltétlen kell ilyen módon ezt a törvényt bizonyos körülmények között kötelezően előírni. Ezt követően én saját felelősségemre – két-három futó pályázati projekt közepette – döntöttem így, hogy vállalom ennek a jogi felelősségét, hogy ebből az okból kifolyólag ezek a megvalósítás alatt levő dolgok ne sértsék a kerecsendiek jogait, aztán ha nekem ezért valahol felelni kell, akkor azt én megteszem.

**Román István – helyi lakos**

Igen polgármester úr, ezt írtad le, vagyis majdnem pontosan ezt, de borítsunk rá fátylat.

**Sári László – polgármester**

Akkor eljárást kell indítani és a jog majd megállapítja, de vállalom a felelősséget, még egyszer mondom.

**Román István – helyi lakos**

Nem lényeges. A rágcsálóirtással kapcsolatban – amit Kata is említett a beszámolójában – az önkormányzatnak a kötelessége, hogy a rágcsáló irtást megszervezze és végrehajtsa. Azon kívül Katától azt szeretném megkérdezni, hogy tulajdonképpen kik, azok a személyek, akik ebben részt vesznek és irányítanak és mi alapján lettek kiválasztva és Kerecsend mi alapján kertült ebbe a besorolásba?

**Elekné Román Katalin – Világítani Fogok Egyesület vezetője**

Kerecsend a Központi Statisztikai Hivatal felmérése alapján került ebbe a besorolásba, az iskolázottság, a jövedelemviszonyok, a szegregátumok száma, a születési arányszámok, pl. a gyerekek 72 %-a részesül nevelési támogatásban, tehát ilyen mutatók alapján került be Kerecsend ebbe a körbe. A felelőse ennek a Belügyminiszter és a Belügyminisztérium, ők választották ki a Statisztikai Hivatal adatai alapján a 300 települést, ami ezen mutatók alapján szegény helynek minősül. Kerecsend sajnálatos módon benne van ebben a 300 településben, hozzávetőleg a középmezőnyben. Még azt tudom neked elmondani, hogy mérete szerint ebben a településsorban Kerecsend a nagyobbak közé tartozik, pl. ahol legutóbb voltunk, Ságújfalu, a teljes falu akkora, mint nekünk egy szegregátumunk. Tehát van feladatunk bőven. Hogy kikkel fogunk dolgozni? Gáspár Sándor nevű fiatalemberrel, aki végzős az Eszterházy Károly Egyetemen, valamint Tuza Emese szociálpszichológussal, aki beadta az álláspályázatát és az egyesületünk úgy döntött hogy alkalmas a feladat ellátására, valamint a gyerekházi munkámat nagyobbrészt föladva, én is fogok dolgozni ebben a programban.

**Román István – helyi lakos**

És hogy bírod?

**Elekné Román Katalin – Világítani Fogok Egyesület**

Nehezen. Így amikor a kormánybiztos nekem szegezte a kérdést, hogy vállaljuk-e vagy nem, több éjszakát vitatkoztam a családommal és arra jutottunk, hogy nem vállaljuk. Aztán a faluból többen beszéltek velem erről a dologról és azt mondták, hogy nem tehetjük meg, hogy Kerecsend ezt a lehetőséget is visszadobja. Ezért amikor reggel 10 órakor felhívott a kormánybiztos, igent mondtam. Hazamentem és bocsánatot kértem a családomtól. Ezt tudom neked mondani.

**Sári László – polgármester**

Annyival szeretném kiegészíteni, hogy ezt a lehetőséget nem lehetett visszadobni. A Belügyminisztérium mellett a Máltai Szeretet Szolgátra bízta a Kormány. A szolgálatvezető miniszterelnöki megbízottként teljesíti ezt a feladatot. Tehát két választás volt, vagy egy helyi egyházi, közéleti, egyesületi szereplő által jönnek, vagy saját munkatársakkal.

**Román István – helyi lakos**

Most itt volt ez a sikeres falubejárás, ami a lakosságnak a kertjeit környezetét megszemlélte. Nem tudom, én úgy emlékszem, lehet, hogy rosszul emlékszem, a mi időnkben, amikor még én képviselő voltam, mi gyalogoltunk. Szépen sorban minden utcát végig jártunk, most itt autóval történt, gondolom ezért van, hogy nem sikerült felmérni úgy a helyzetet, mint ami a valós. Hiszen vannak itt olyan porták, amik évtizedek óta el vannak hanyagolva, mi sem tudtunk vele elérni semmit, valószínű ti sem fogtok, mivel van olyan porta, ami magántulajdon vagy banki tulajdon, akkor is szó volt róla, hogy fel kell szólítani a bankot, hogy csináljon rendet, mégsem lett belőle semmi sem. Nem tudom mennyire terjed ki ez a falubejárás, ugye autóval történt most. Egy facebook bejegyzésemben írtam is, és amit most Békési Gyula képviselő úrnak is mondok, hogy Gyuszikám, azzal foglalkozzál drága barátom ami ott van, ne engem sározzál, azzal foglalkozz amit a temető környékén csinálsz, nézd meg mi van ott!

**Békési Gyula – képviselő**

Légy szíves, fejezd be!

**Román István – helyi lakos**

Jó befejezem mindjárt, ne idegeskedjél!

**Békési Gyula- képviselő**

Nem vagyok ideges, de unom már, hogy mindig te foglalkozol mással. Nem én. Ahhoz neked semmi közöd, hogy mi van ott.

**Román István – helyi lakos**

Dehogynem, nagy tévedésben vagy.

**Sári László – polgármester**

Csendet kérek! Ez egy közmeghallgatás, megvannak a keretei, próbáljuk meg betartani A személyes kérdéseket azt gondolom, fel lehet tenni írásban. Ha meg ez valakit zavar, akkor a hatósághoz kell fordulni, nem tudok mást mondani.

**Román István – helyi lakos**

Rendben van polgármester úr, de akkor legyen valami intézkedés, mert amikor a temetőben járok, nekem is szóvá tették akkor, amikor képviselő voltam, azóta ugye nem, de most itt a lehetőségem arra, hogy elmondjam miről van szó.

**Sári László – polgármester**

Elég hosszú volt a kérdés, tehát akkor megválaszolnám. Annak a képviselőnek, aki hiányzik, új munkahelye van, a covid az ő életét is felülírta és nem nagyon engedik el. Ezt majd át kell gondolni neki is, hogy hogyan tudhat bekapcsolódni az önkormányzat munkájába. Alpolgármester asszony tekintetében pedig három gyerek, iskolakezdés, és az apósát a héten fogják eltemetni, úgy gondolom ezek azért elég okok arra, hogy most nem tudnak itt lenni. Nyilván ha folyamatossá válik a dolgok, akkor ezeket a kérdéseket majd fel kell tenni. A tiszteletdíjra vonatkozólag nem szeretnék mit mondani, ebben a dologban a testület bármikor dönthet. A nyilvánossággal kapcsolatban én annyit javítanék ki, hogy annak idején működött a falutv, állandó dolog volt a falu tv-ben a képviselő-testületi ülések közvetítése élőben, ettől nem zárkóztunk el, egyedül ez a youtube-os megoldás, amitől volt, aki idegenkedett. Én nem szavaztam le, de volt, aki azt mondta, azt lehet manipulálni, erre hivatkozva mondták azt, hogy inkább nem szeretnék. Ezt mindenképp szerettem volna kiegészítésképp elmondani. A rágcsálóirtással kapcsolatban az a problémám, hogy meg kell nézni, hogy erre a területre mennyi forrást kapunk, nekünk kell megszervezni. De én úgy gondolom itt az oktatás, nevelés, köztisztaság a családok, személyek, egyének felelőssége, tehát ezt az önkormányzat nem lesz képes egyedül kezelni, ha ebben nem lesz valamiféle előrehaladás. Most lesz az, hogy talán anyagi forrást kapunk, a módszert tekintve pedig bízom abban, hogy a máltaiaknak van egy bevett módszere, ahol megfelelő hatóanyagú és jó minőségű szereket tudnak engedéllyel kihelyezni. Úgy gondolom a tájházzal kapcsolatban, hogy egy sváb udvar kialakítása - akkor még a Német Nemzetiségi Önkormányzattal közösen -, nem egy elvetendő dolog. Nyilván szeretnék megőrizni, mert nagy gyűjteményt tartott fent alpolgármester asszony nagynénje, gondolom nem szeretnék, ha ez elvészne, ez a szándék azért nem olyan rossz. Amit mondtam, hogy 2017-re kevesebb pályázati forrás lehet, de ez nem teljesült, hiszen nem azért dolgozok, hogy kevesebb forrás érkezzen, hanem minél több és jól fel tudjuk használni. Volt némi utózöngéje a mi általunk folytatott párbeszédnek, de azért feltették a kérdést, ha ennyi probléma van a fejlesztéseinkkel, hogy több rendbeli hűtlen kezelés meg feljelentés volt, akkor kell-e ez nekem? Ezt azért hozzá kell tenni, hogy igen, ez kérdés volt. Úgy gondolom, ha a falubejárást így meg tudjuk tartani, illetve még következetesebben, mindenre jobban kiterjedően – ha a drónos segítség is működik - így szerintem tudunk sikert elérni. Az autóból közlekedéssel kapcsolatban, pedig így döntöttek. Úgy gondolom autóval és gyalog is el lehet jól végezni. A banki tulajdonok, illetve az eszközkezelő tulajdonában lévő ingatlanok értékesítése az elkezdődött. Nagyon sok ingatlan leromlott állapotban van. Igen nehéz elérni, de azért megvan a kapcsolat, hogy hová kell fordulni, szabálysértési eljárást kell indítani. A temetővel kapcsolatban azt gondolom, hogy nagyon sok olyan felvetésed volt az előző ciklusban, ami azért javult, elismerem, illetve azt is, hogy következetesen és hitelesen álltál a dolgok mögé. nem volt kétséges, még akkor sem amikor a rendkívüli jogrend bevezetésével, gondolkodtunk, hogy mit és hogyan lehetne megoldani, milyen forrásból. Ilyen esetlen fejlesztésekről nagyon nem beszélhettünk. Azonban van egy pont, ami most fenyegeti a hitelességed, hiszen van egy rokonod, akinél ugyanúgy fennáll hasonló, hiszen veszélyes hulladékot tárol a háza mellet, (bontott palát, stb.. ), Nem gondolom, hogy nem tudsz róla, beszéltem én is vele, megkapta a felszólítást, meg is ígérte. De szerintem ez így akkor helyes, ha ezt te is szóvá teszed, és ezt nem azért mondom, mert az előbb hallottak, amiről tudunk, afelett el kell siklani, ezt nem tudom megítélni, azt viszont nehezen gondolom, - nyilván ha ezzel törvényt szegünk akkor más megoldás nincs – ha úgy gondolod hogy ez törvénysértő, ha nem javítja ezzel a temető képét akkor mögé kell állni ennek az ügynek.

**Román István – helyi lakos**

Jó is, hogy említetted, hogy a képviselő úr miért nem tud itt lenni, ezzel kapcsolatban csak egy megjegyzésem lenne. Itt voltam azon a testületi ülésen amikor határoztatok arról – először is az volt a javaslat, hogy 14 óra legyen a testületi ülések kezdete. Mikor még én képviselő voltam a testületi ülések 17 órakor kezdődtek. De vannak már olyan munkahelyek, ahonnan sajnos nem lehet eljönni. Prokaj képviselő úr javaslatára lett a 16 órai kezdet. Aztán az előző ciklusban volt még egy olyan javaslatod, ami a testület elé került, hogy az önkormányzat vásárolja meg a faluközpontban levő kocsma épületét. Úgy tudom ez most megvásárlásra is került, már a jegyzőkönyvekből ítélve. Ezzel kapcsolatban csak azt szeretném megkérdezni, hogy milyen tevékenység lesz ott folytatva, ami szükségessé tette azt, hogy ez a kocsma meg legyen vásárolva. Már csak azért is kérdezem, mert a legutóbbi testületi ülésen itt volt az óvoda vezetője és mondta, amit én minden évben mondtam, hogy az óvoda tetőszerkezete beázik, nincs kijavítva, ez évek óta téma. Az előző óvodavezető is elmondta, és a jelenlegi is elmondta ugyanezt a problémát. Akkor miért kell kocsmát vásárolni, miért nem lehet a pénzt esetleg arra fordítani, ami az önrészhez kell ugye, 9 900 000 Ft-ért vásároltátok meg ugye a kocsmát, és a 4 200 000 Ft-ot nem lehetett volna okosabb célra fordítani, például az óvoda tetőszerkezetének a kijavítására, hiszen tudjuk azt, hogy nem csak a tetőszerkezete rossz, hanem a fűtése is. Nem kis összegbe fog kerülni, erre ti kocsmára költitek a pénzt. Köszönöm szépen!

**Sári László – Polgármester**

A 14 órai kezdés egy javaslat volt, eltelt egy év, ha lesz más javaslat, nincs kőbe vésve, ha átgondolja a testület, lehet 17 óra, de lehet más időpont is. Figyelembe kell venni a testületi tagok elfoglaltságai mire terjednek ki is, mikor tudják legjobban ellátni képviselői kötelezettségeiket. Ez tényleg nincs kőbe vésve, tárgyaljuk újra, erről lehet beszélgetni. A kocsmavásárlással kapcsolatban én azt gondolom, elléphetnénk abból az állapotból, amikor kicsit közelítettünk a problémásabb települések felé. Mindenki másként látja, valaki tisztán rendészeti, hatósági eszközökkel próbálja megoldani, valaki másban látja a megoldást. Szerintem az mindenképpen egy jó dolog - dacára annak, hogy borzasztó csalódás számomra az elmúlt 13 év gombabűzzel kapcsolatos halogatás, ígérgetés, hatóság részéről, hozzájárulás tekintetében – de azért látjuk, hogy jöttek Kerecsendre Ostorosról, Egerszalókról, Egerből. Azért valahol bíznak abban, hogy ez a település elindul. Ha ehhez sikerül a felzárkóztatást is betársítani, akkor szerintem ez még inkább gyorsulhat és nekünk a felelősségünk az, hogy aki ide születik, itt él, itt van egy lakása, az minél nagyobb értéket képviseljen. Másodszor abban mindnyájan megállapodhattunk, hogy a termálvölgy kapcsán is jelentősen megnőtt a közúti forgalom, hiszen a kereskedelmi forgalom az M25-ös átadásával csökkent. Úgy gondolom, nagyon jól döntött a testület, hogy nem szeretné, ha továbbra is kocsmaként üzemelne. Ki volt írva elárverezésre, illetve meg volt hirdetve több alkalommal és az is fennállt, hogy az előző tulajdonos vagy más veszi meg. Azt hiszem nem biztos, hogy jó üzenet az itt áthaladók számára, ha ittas emberek közlekednek a faluközpontban. Az elgondolás jó volt. Nem pontosan fogalmazódott meg, hogy milyen célból legyen megvásárolva, csak kocsma ne legyen. Gondoltunk egy közösségi térre is, de az is határeset, mert van, aki felelősséggel tud lenni, de valaki nem és ne rúgjunk öngólt. Ahogy jelenleg látjuk, a kulturális intézmények részére lesznek pályázati kiírások, ez nem egy rossz irány, és mindenképpen jobb, mint a kocsma. Egy-egy ilyen döntés előtt nagy bátorág kell, mert az anyagi nehézségek mindig megvannak. Ahogy mondtad is, a költségvetést egy évre tervezzük meg, mert kötelező megtervezni és az év közben fellépő nehézségek miatt a következő év elején a zárszámadásból kiderült, hogy épp hogy csak köszönőviszonyban van az évre megtervezett költségvetéssel. Ez ténylegesen így van. Vannak, akik ezt jobban meg tudják oldani, de mikor azzal szembesülünk, hogy egy új kormánydöntés miatt a csekély adóbevételből is vesznek el, ezek váratlan helyzetek. Ez az épület már elkelt volna, volt is rá vevő, én nem mondom, hogy kocsma lett volna, vagy turkáló vagy bármi egyéb. De így azt mondom, hogy biztos, hogy nem lett kocsma. Nyilván bátorság kell hozzá, ami új. Itt volt a Magyar Falu Program is. Új volt, nem ismertük, nem tudtuk, hogy zajlik az elszámolása, gyorsan kellett dönteni, gyorsan kellett a műszaki hátteret, adminisztrációt, költségeket megteremteni, ami magával hozza a hiba lehetőségét, de mégis el kellett indulni, akkor is, ha ismeretlen volt számunka. Emlékezzünk vissza a faluközpontos pályázatnál, ott is egy új dolog volt, a Vidékfejlesztési Pályázatoknál az elszámolás és az irányító hatóság általi ellenőrzési folyamatot se ismertük és láttuk, hogy mibe futottunk bele. Ennek ellenére azt kell mondani, a faluközpont szebb, mint ezelőtt 20 évvel. Sok álmatlan éjszakánk volt, de meg kellett csinálni, nyilván valakinek tetszik, valakinek nem. Az óvodatetővel kapcsolatban, úgy gondolom, hogy 4 millió forinttal hatékonyan beavatkozni, egész egyszerűen nem lehet. Ez a lapos vagy fél lapos tetős megoldás nem a legalkalmasabb. Úgy gondolom a tető esetében ez inkább tervezési, mintsem kivitelezési hiba volt. Ha komplett beavatkozást szeretnénk, azt fél millió forintból nem lehet megtenni. A fűtés tekintetében 10 évvel ezelőtt azok a kazánok nagyon korszerűnek számítottak, ma már alkatrészt sem nagyon gyártanak hozzá. Most van lehetőségünk a pályázat - ami most be van adva - kapcsán más helyen is beavatkozni műszakilag és ezt szerencsésebb komplexen kezelni, ha nem is idén, de jövőre ezt a pályázatot meg fogjuk nyerni, így ténylegesen meg lehet akkor úgy oldani, ahogy azt gondoltuk.

**Erős János – helyi lakos**

Polgármester úrnak volt egy nyilatkozata a hírlapnak, azt hiszem 2-3 hete, hogy Kerecsend nagyon jól járt azzal, hogy az M25-ös úton megy a forgalom és csökkent a forgalom. Egyáltalán nem csökkent, talán csak a több tonnás teherautókkal De úgy közlekednek az úton 120-140 km/h-val, hogy ha kijönne hozzám a polgármester úr, vagy más helyre – mert mondták nekem is, hogy remeg a kép a falon és repedezettek a házak falai. Ha meg lehetett csinálni a Füzesabonyi úton a több tonnás teherautók kitiltását, ezt itt is el lehetne érni, vagy legalább sebességkorlátozást. Itt miért nem lehet? Addig, míg el nem ütnek valakit a gyalogátkelő helyen.

**Sári László – polgármester**

Ha egészen pontosak vagyunk, a nyilatkozatomba én azt mondtam, hogy jelen pillanatban, amíg ingyenes az M25-ös használata, azt tapasztaljuk, hogy a teher- és a kereskedelmi forgalom csökkent, és ténylegesen csökkent, a személyi forgalom nem biztos, hiszen nagyjából az átadást követően vagy azzal egy időben indult be a hazai turizmus. Én a sebesség csökkentésével kapcsolatban azt tudom mondani, hogy inkább a szabályok betartatására kellene hagyatkozni és azért jó is, hogy napi szinten itt áll a sebességmérő autó.

**Erős János - helyi lakos**

Amikor ott van.

**Sári László - polgármester**

Sok levelezésem van a Demjéni út tekintetében, ahol sokkal nagyobb a veszély és a tehergépjármű forgalom által okozott károk is azáltal, hogy közel vannak a porták, meg annak az útnak az alapja igazán nem erre készült. Azt a forgalmat, ami az egerszalóki borászatokból, a gombaüzemtől érkező teherforgalmat illeti, azt azért nem csökkentette, az itt megy keresztül.

**Erős János - helyi lakos**

Rengeteg kamion megy azóta is.

**Sári László - polgármester**

Igen rengeteg megy, de azért ne mondjuk azt, hogy nem kevesebb. A Demjéni út tekintetében szintén sok levelezés van különböző hatóságokkal, hogy hogy lehetne ott valamilyen módón ténylegesen ott a kanyarban – nem vagyok szakértő, de ott ha szembe kamion vagy busz találkozik … – de az út minősége vonalvezetése nem indokolja. Egy főútvonalon én kérelmezhetem, megmondom, hogy érkezett ilyen megkeresés, de a hatóság részéről nem lesz válasz.

**Erős János - helyi lakos**

Mi kérelmeztük annak idején mikor képviselők voltunk és sikerült.

**Sári László - polgármester**

De micsodát?

**Erős János - helyi lakos**

Hát a Füzesabonyi úton, még nem mennek ezek a kamionok.

**Sári László - polgármester**

Bocsánatot kérek, de ez 2007 októberében tudtuk elérni.

**Erős János - helyi lakos**

De már hányszor csináltuk azt. Előttem is képviselők javasolták, a Füzesabonyi utat is.

**Sári László - polgármester**

De mégsem sikerült megvalósítani, 2007-ben pedig sikerült. Mindegy ezen lépjünk túl, de erre csak az a válaszom, hogy amik eddig a Demjéni út tekintetében érkeztek, a mai napig, nem jelentettek megoldást.

**Erős János - helyi lakos**

Elnézést, Gémes László még tanácselnök volt, és meghazudtolt minket a KPM-es, hogy helyszínbejárás volt. Akkor minket miért nem hívott meg, meg sem győződött róla a Füzesabonyi úton sem. Még akkor a képviselőnk, aki akkor a nyugdíjasokat képviselte a parlamentben.

**Sári László - polgármester**

Korózs Lajos

**Erős János - helyi lakos**

Mondtam neki is, ha eléri, akkor nagyon jó, de nem érte el sajnos.

**Sári László - polgármester**

Nem tudom ő érte-e el, mert az ő regnálása alatt volt ez a korlátozás bevezetése a Füzesabonyi úton.

**Erős János - helyi lakos**

Hátha sikerül.

**Sári László - polgármester**

Azt inkább el tudom képzelni, hogy létesítenek még egy mérőpontot a templom előtt.

**Erős János - helyi lakos**

Látom őket, hogy ellenőriznek.

**Prokaj Milán – képviselő**

Tisztelettel köszöntök én is mindenkit. Próbálok én is rövid lenni és az is leszek. Nem lep meg a kialakult helyzetre való tekintettel, hogy úgy látom, hogy negatív rekordot döntöttünk az elmúlt 10 évben a lakosság érdeklődését tekintve a közmeghallgatást illetően, ez tényleg egy extrém helyzet, viszont nekem szerencsém – fogalmazzunk így - folyamatosan hallgatni a lakossági panaszokat, hozzászólások, véleményeket. Így az elmúlt 10 hónapban, mióta az új testület van, három olyan téma van, ami leginkább foglalkoztatja azokat az embereket, akik ma nem tudtak eljönni és akár még most is megkerestek az elmúlt két hétben, hogy nem lesznek itt, de jó lenne, ha erről beszélnénk. Hát ugye aktuális, akik itt élünk, itt élnek, akik nem azok meg hallják meg érezhetik hogyha időben jönnek ugye Rácz úr ismét ajándékcsomagokat küld minden reggel szinte, amelyeket innen is köszönünk neki, nagyon kedves. Aki folyamatosan látogatja a közmeghallgatásokat évek óta, tudhatja, hogy ez folyamatos téma és polgármester úr is ugye gyakorlatilag minden egyes alkalommal lakossági hozzászólásra vagy saját magától el szokta mondani, hogy éppen hatósági feljelentés vagy eljárás van kezdeményezve ellene. Hát az eredményét ennek nem látjuk. Most halljuk, hogy van egy magánakció. Ezzel kapcsolatban nem kérhetek olyan jellegű információt, ami nem tartozik rám. Viszont az elmúlt évekkel kapcsolatban szeretné, polgármester úr, hogy akár zárt ülés keretében láthatnánk olyan dokumentumokat amik bizonyos hatóságokhoz bementek, mint jelzés, feljelentés vagy bármi ilyen jellegű. De olyan dokumentumokra gondolnék, ahol egyértelműen van kimenő hiteles pecsét jelzés, illetve, hogy megérkezett átvették, esetleg, ha válaszoltak - semmiképpen nem olyan, hogy már szóltam, már elkezdtem, már egy ismerősömmel beszéltem, tehát engem most azok érdekelnének. Ez volt az első téma egy nagyon aktuális történet ugye.

 A másik két témát már itt említették az előttem szólók: hát a nyilvánossággal kapcsolatos döntés. Azt hiszem, februárban volt. Ezután egy pár hétig felborzolta a kedélyeket, már aki olvassa a testületi ülések jegyzőkönyvét, mert ugye azért nem olyan sokan. Én most ígérem innen, hogy vagy a következő testületi ülésen vagy pedig még ebben az esztendőben fogok újabb beterjesztést tenni. Nem vagyok hajlandó elfogadni ezt a hozzáállást amit akkor tapasztaltam. Aki letette a képviselői esküjét az vállalja, hogy milyen munka folyik itt. Ez a véleményem. Voltak itt ugye olyan hozzászólások, hogy lehet manipulálni a youtube-ot. Mit nem lehet manipulálni hadd kérdezzem már meg, a mai világban? Ha falutv lenne, nem lehet leszedni, nem lehet feltörni, nem lehet feltenni bárhová, nem lehet átírni aláírni, fölé írni, hát ez nonszensz. Értem én, hogy jobb lenne úgy, hogyha kevesebben látnák azt hogy itt konkrétan mi történik. Én azt mondom, hogy aki becsülettel dolgozik, azt a nyilvánosság védi ez az én véleményem. Szóval ebben a jövőben fogok lépéseket tenni. Szó volt a falubejárásról, ugye ez is borzolta a kedélyeket bizonyos körökben. Én ezt egy nagyon jó dolognak tartom, azzal kezdem. Nem véletlen hogy 2014-ben én voltam az egyik kezdeményezője ennek a dolognak és akkor el is indult. Tartott vagy 3 évig aztán ismert okokból megállt. Egyetlen egy problémám van az egésszel: az én értékrendemmel - bár nem vagyunk egyformák, bár tudjuk így a jó a dolog - úgy indul, hogy példamutatással. Tehát mire gondolok? Akkor ellenőrizze már egy önkormányzat vagy önkormányzati képviselő vagy polgármester magánszemélyek ingatlanjait hogyha a saját kezelésű ingatlanjait - mondhatnám a temetőt, de számos helyet fel lehet sorolni - rendben tudja tartani és ezzel példát tud mutatni. Itt kezdődik az szerintem - mondom még egyszer nem vagyunk egyformák – csak már hallottam, hogy valahol így is csinálják. Ezért mondom most ezt el és lehet, hogy valahol népszerűbb így a történet. Arról már nem akarok beszélni, hogy belekerültem abba a helyzetbe is pedig nem igazán voltam rá kíváncsi, hogy 3-4-5-6 képet akár az interneten, akár az utcán megállva mutogattak nekem az emberek, hogy az egyénként regnáló képviselő testületi tagok közt is vannak olyan porták vagy a családhoz tartozó porták, ahol mondjuk ember magasságú a gaz ,és akkor az miért ellenőrzi az enyémet?! Tehát ezzel is egyet tudok érteni, ha ez igaz. Ezért mondom azt, hogy egy kicsit át kellene gondolni a jövőre nézve, és azzal kezdeni, hogy a képviselő-testület tisztázza az alapokat. Egyelőre, köszönöm szépen ennyit szerettem volna ez volt a 3 legnépszerűbb téma, ami felém eljutott a lakosság részéről. Köszönöm.

**Román István – helyi lakos**

Nem akarom borzolni senkinek az idegeit, de engem mélységesen felháborít az polgármester úr, hogy míg én képviselő-testületi tag voltam, volt olyan személy, aki nem vette tudomásul azt, hogy a telefonját halkítsa le. Úgy gondolom, hogy egy képviselő megtisztelhetné annyira ezt a pár személyt, aki eljött a közmeghallgatásra, hogy a telefonját kikapcsolja, nem megyek ki kétszer az ügyeimet elintézni. Én ezt így gondolom. Köszönöm szépen.

**Sári László – polgármester**

A közmeghallgatást lezárom.

kmf.

 Sári László Kiss Sándor

 polgármester címzetes főjegyző